OBRAZLOŽENJE

1. PRAVNI TEMELJ ZA DONOŠENJE AKTA

Pravni temelj za donošenje ove Odluke predstavljaju odredbe članka 78. Zakona o koncesijama ("Narodne novine" br. 69/17) i članka 39. Statuta Grada Pula - Pola („Službene novine“ Grada Pule br. 7/09, 16/09, 12/11, 1/13 i 2/18).

2. OSNOVNA PITANJA KOJA SE UREĐUJU AKTOM

Predlaže se donošenje Odluke o izmjenama i dopuni Odluke o donošenju Srednjoročnog (trogodišnjeg) plana davanja koncesija za razdoblje 2019 - 2021 godine, sukladno članku 78. Zakona o koncesijama („Narodne novine“ broj 69/17).

3. PRIKAZ STANJA KOJE SE UREĐUJE AKTOM

Zakon o koncesijama propisuje davateljima koncesija obvezu izrade srednjoročnih (trogodišnjih) planova davanja koncesija, koji se nakon njihovog donošenja dostavljaju ministarstvu nadležnom za financije. Odredbe navedenog zakona propisuju da tijekom kalendarske godine, ovisno o okolnostima, davatelj koncesije može promijeniti plan davanja koncesije o čemu obavještava ministarstvo nadležno za financije.

Gradsko vijeće Grada Pule na sjednici održanoj dana 29. siječnja 2019. godine donijelo je Odluku o donošenju Srednjoročnog (trogodišnjeg) plana davanja koncesija za razdoblje 2019 - 2021 godine sa sadržajem kojim nije bila obuhvaćena koncesija za gospodarsko korištenje pomorskog dobra na lokaciji postojeće brodogradilišne luke „Tehnomont – Pula“.

Navedena koncesija, naime, nije uvrštena u Srednjoročni (trogodišnji) plana davanja koncesija, obzirom da granica pomorskog dobra na tom području nije u cijelosti provedena u zemljišnim knjigama, a zakonski i podzakonski propisi RH određuju da je postupak davanja koncesije moguće započeti nakon što je određena granica pomorskog dobra te provedena u zemljišnim knjigama.

Obzirom na navedeno te činjenicu da 13. kolovoza 2019. godine istječe Ugovor o koncesiji za gospodarsko korištenje pomorskog dobra na predmetnoj lokaciji, oportunim je ocijenjeno zatražiti mišljenje resornog ministarstva o, u navedenim objektivnim okolnostima, mogućem pokretanju aktivnosti koje bi omogućile kontinuirani nastavak brodograđevne djelatnosti koja se na navedenoj lokaciji nesmetano odvija već 20 godina.

 Zaprimljenim mišljenjem resornog ministarstva prepuštena je Gradu Puli, kao davatelju koncesije u predmetnom slučaju, odluka o pokretanju novog postupka davanja koncesije, uzimajući u obzir sve objektivne okolnosti te mišljenja nadležnih tijela.

 Slijedom svega navedenog, u cilju provedbe aktivnosti kojima bi se omogućio kontinuitet obavljanja brodograđevnih djelatnosti na predmetnoj lokaciji potrebno je izmijeniti srednjoročni Plan davanja koncesija na način kako je to predloženo u aktu.

Radi se o koncesiji na pomorskom dobru u svrhu gospodarskog korištenja pomorskog dobra – postojeće brodogradilišne luke. Navedena koncesija planira se dati na rok od 20 godina. Godišnja naknada koja bi se uprihodila temeljem te koncesije procijenjena je za stalni dio koncesijske naknade na iznos od 219.600,00 kn, obračunat po površini korištenja morskog i kopnenog dijela pomorskog dobra sukladno Uredbi (73.200 m2 x 3 kn/m2), te promjenjivi dio, u iznosu od 110.000,00 kuna, prema odgovarajućem postotku procijenjenog prihoda koncesionara iz Studije opravdanosti davanja koncesije, što daje ukupnu procijenjenu vrijednost koncesijske naknade od 329.600,00 kuna.

Pravna osnova za davanje koncesije proizlazi iz članka. 21. Zakona o pomorskom dobru i morskim lukama („Narodne novine“ br. 158/03, 141/06, 38/09, 123/11 i 56/16), Odluke o povjeravanju ovlaštenja Gradu Puli za davanje koncesija na pomorskom dobru (Službene novine Istarske županije, br. 13/10) te Zakona o koncesijama („Narodne novine“ br. 69/17).

Temeljem prethodno navedenog, predlaže se donošenje Odluke u predloženom tekstu.

4. FINANCIJSKA SREDSTVA POTREBNA ZA PROVEDBU AKTA

Za provođenje ove Odluke nije potrebno izdvojiti sredstva iz Proračuna Grada Pule.

 **P.O. GRADONAČELNIKA**

 **Giordano Škuflić, mag. ing. aedif.**